Sinuwun prabu silukrama kagungan putra angkat kang jinunjung dadi senapati Negara sindureja. Ora kanyana jebul putra angkat sing asma raden Sidapeksa mau kagungan garwa huwayuu banget kang asma dewi Sri Tanjung, kalebu kang wayahe Begawan Tambrapetra ing Padhepokan Prangalas. Ya merga ayune dewi Sri Tanjung ngungkuli prameswai nata iku kang mula ndadeake angan-angene srinata dadi usreg lan penggalihe dadi umyeg. Ah, putri sing ayune kaya ngunu iku kudune ora ginarwa abdi dalem senapati, pantese ya dadi prameswari nata. Mula saka iku prabu Silukrama ngothak-athik penggalih amrih bisa ngrebut dewi Sri Tanjung saka regemane raden Sidapeksa, garwane, bakal jinunjung dadi prameswari nata, angrenggani purulayaning tiyas anggana jati ing Sindureja.
